過太平州拜李端叔遺像
作者：折彥質
朝代：宋

paragraphs: 東來已數月，弛擔已渺茫。
猶喜災患身，獲登先生堂。
肅衣拜遺像，依然雙頰光。
宛若侍坐側，妙語發天藏。
厄窮出天意，人理難度量。
所幸言不朽，與世爲文章。
齎此復何恨，私淑良不忘。
小郎出見我，問知雛鳳凰。
他年起門戶，塵滓濯秋陽。
世事幾變滅，人生真黄粱。
置之不足道，感慨涕淚滂。
我行方有程，墳山空相望。